title: Pogrom
text: Con a palabra pogrom, d'o ruso погром, ye como se conoix a os ataques, con espullamientos y mortaleras, d'una parte d'a población contra una atra parte. A palabra trescruza ta atras luengas en refiriendo-se especificament a las mortaleras de chodigos en l'Imperio Ruso. Se refiere asinas a accions violentas premeditatas, feitas a instigación d'os zars y por a suya Policía, con l'aduya d'as poblacions antisemitas locals, contra as comunidatz chodigas en o suyo territorio; y, por extensión, designa tamién a os ataques organizatos contra os chodigos en qualsiquier atro país d'Europa. Os pogroms, a vegatas, son tamién contra atras minorías etnicas y nacionals, como os chitans. Istas accions s'acompanyan a sobén con espullamientos y tamién con destruccions de biens presonals u comunitarios, y tamién de mortaleras.
  
  Raul Hilberg definix o pogrom como una breu explosión de violencia d'una comunidat contra un grupo chodigo que i vive. Tamién bi han pogroms en atros lugars, como Orient Meyo.
  
  Os pogroms medievals 
  Mientres a Edat Meya, a población chodiga viviba a sobén confinata en as ditas chuderías, separata asinas d'a población cristiana. Se creyeba en ixas envueltas que os chodigos teneban a culpa comunitariament d'a muerte de Chesús de Nazaret, y se lis prohibiba fer bellos treballos, dedicando-se muitos d'istos chodigos a o comercio.
  
  En o reino d'Aragón y en tota a Corona d'Aragón be heban muitas chuderías, como as chuderías de Taust, Biel, Uncastiello u as propias grans ciudatz como Uesca, Zaragoza y Teruel. Atras grans chuderías en os territorios d'a Corona yeran as de Perpinyán, Chirona, Barcelona u Valencia.
  
  Pogrom de 1348 en a Corona d'Aragón 
  En 1348 plegó t'a peninsula iberica una epidemia de peste negra, y bi morió una part muit important d'a suya población (se diz que bi morió un tercio d'a población d'Europa), que prencipió a culpar d'a malautía a os chodigos. Isto fació que en totz os territorios d'a Corona d'Aragón bi hese un gran pogrom contra os chodigos, como tamién succedió an atros países d'Europa. A chudería de Barcelona fue espullata, encara que o rei bi ninvió soldatos ta la suya protección. S'atacoron, amás de Barcelona, as chuderías de Chirona, Tarragona, Valencia y Murviedro.
  
  Pogrom de 1391 en a Corona d'Aragón y en Castiella 
  Tamién en 1391 fuoron asaltatas y espullatas muitas chuderías en lugars d'a Corona d'Aragón y d'o reino de Castiella: Palma de Mallorca y Inca (en as islas Balears) o día 1 d'agosto; Chirona o día 10 d'agosto.
  
  Pogroms en Europa de l'este antes de 1880 
  En os sieglos XIII-XIV bi heba muitos chodigos ditos askenazís en a Europa de l'Este, que tenioron un papel muit important dica 1646, quan os cosacos zaporizhians y a población d'orichen rutén se sublevoron, sublevación conducita por Bogdan Khmelnitski. Bi habió muitas mortaleras en Ucraína durant dos anyadas, contra a población de relichión catolica y, encara con más violencia, contra os chodigos. Alto u baixo, morioron arredol de 100.000 chodigos. Bi habió más mortaleras contra os chodigos quan a invasión d'a Republica d'as Dos Nacions dende 1654 dica 1656 por os exercitos rusos, que creyeban que os chodigos yeran aliatos d'os polacos.
  
  Dimpués de l'anexión d'a mayor parte de Polonia por l'Imperio Ruso, iste zaguer país teneba ya arredol de 5.000.000 d'habitants chodigos. O mesmo estato faboreixeba l'antisemitismo, construito sobre os alazetz de l'antigo antichudaísmo d'a Ilesia Ortodoxa Rusa y os prechuicios populars. Bi habió violencias antisemitas en Odessa en 1821, 1859 y 1871, encara que no s'emplegaba encara a palabra pogrom.
  
  Pogroms en l'Imperio Ruso 
  A primera serie de mortaleras contra a población chodiga de l'Imperio Ruso que recibioron o nombre de pogroms estió dende 1881 y 1884. O zar Aleixandre III, que succedió a su pai Aleixandre II dimpués d'o suyo asasinato, remató a politica liberal que su pai heba escomenzato. Aconsellato por o suyo antigo preceptor, Konstantin Pobedonostsev, que heba esdevenito procurador d'o Santo Sinodo d'a Ilesia Ortodoxa Rusa, fació dende que plegó a la cadiera reyal una politica reaccionaria y antisemita, faciendo amás a os chodigos os responsables de l'asasinato de su pai.
  
  A politica d'o Gubierno d'Aleixandre III sobre os chodigos yera que: «Un tercio d'os chodigos se convertirá, un tercio emigrará, y un tercio morirá». Asinas, en 1881 bi habió más de 100 pogroms en l'Imperio Ruso: os prencipals pogroms estioron os d'as ciudatz d'Elisabethgrad (hue Kirovohrad) o 15 d'abril de 1881; de Kiev o 26 d'abril; d'Odessa dende o 3 dica o 5 de mayo; de Varsovia, que yera en ixas envueltas una ciudat rusa, dende aviento de 1881 dica chinero de 1882; y de Balta o 22 de marzo de 1882. As comunidatz cristianas locals, aduyatas y incitatas por a propia Policía zarista, atacoron as comunidatz chodigas con l'aprobación d'as autoridatz civils y relichiosas. Amás d'as destruccions y espullamientos d'os biens propiedat d'os chodigos, bi habió violacionss y mortaleras. As tropas de l'exercito regular plegoron ta os lugars d'os pogroms dos u tres días dimpués de prencipiar as accions (quan en atros casos de problemas socials a suya plegata yera immediata). Antiparte, o Gubierno ruso emplegaba os pogroms ta limitar os dreitos economicos y socials d'os chodigos y ta forachitar-los d'as ciudatz.
  
  En o mesmo momento en que l'Imperio Ruso trescruzaba una grave crisi revolucionaria, bi habió una segunda serie de pogroms, entre 1903 y 1906. Os más importants d'istos pogroms estioron en as ciudatz de Kichinev (Chişinău) o 6 d'abril de 1903; de Jitomir en mayo de 1905 y de Bialystok o 1 de chulio de 1906. En Chişinău, a on a prensa y as autoridatz difondeban rumors dende quantos meses dezaga, l'asasinato d'un chóven cristiano, Michael Ribalenko, estió o prencipio d'o pogrom. Acusatos d'un crimen ritual (acusación historicament recurrent contra os chodigos), os chodigos d'a ciudat vivioron un pogrom de 3 días, mientres que o Gubernador d'a ciudat ordenó a la Policía que no bi interviniese pas. Dimpués d'o pogrom d'abril de 1903, os chodigos de Kichinev organizoron comités d'auto-esfensa. Sindembargo, istos comités no podioron impedir a muerte de 19 chodigos más en os nuevos ataques de 19 y 20 d'octubre.
  
  Pogroms en a Unión Sovietica
  
  Pogroms en a Segunda Guerra Mundial
  
  Vinclos externos
  
  Referencias 
  
  Racismo
  Antisemitismo